Brezhoned

Brezhoned eo an anv a reer e brezhoneg eus ar bobl a veze graet Britanni anezho e skridoù Julius Caesar (101 kent JK-44 kent JK) ha Tacitus (55-118), hag a oa o chom en Enez Vreizh, pe Preden, anvet Britannia e latin da neuze. Goude-se eo an anv a voe graet eus an dud o chom e Proviñs Britannia, da lavarout eo er c'hreisteiz d'ar stêrioù Clyde ha Forth hag a zo e Bro-Skos hiziv. 

 An anv 
Deuet e vefe ar ger Bretoned eus ar ger latin brito, an anv roet diwezhatoc'h d'o yezh e latin.

E kembraeg e vez graet gant ar ger kozh Brythoniaid (Brython en unander) eus ar Vrezhoned, ur bobl a emastennas neuze adalek aber ar stêr Clyde en hanternoz betek aber ar stêr Liger er c'hreisteiz. Evel-se e teuas Gweltaz eus Alt Clut da Gembre, da zeskiñ da vanati Llanilltud Fawr, hag alese da Vreizh betek Lokentaz.

 Pobloù Enez Vreizh 
Pobloù all a oa en Enez Vreizh:
 en hanternoz d'ar stêrioù Clyde ha Forth (Bro-Skos a hiziv), pobloù lies a veze graet Caledoni, pe Pikted anezho dre vras.
 en arvor Kembre, Hiberniz, pe Gouezeled, eus Iwerzhon.
goude e teuas pobloù all c'hoazh:
 Angled ha Saksoned en arvor ar reter,
 Juted en arvor ar gevred,
 Skoted en arvor kornôk Kaledonia.

 Brezhoned hiziv 
Graet e vez "Brezhon" ha Brezhoned hiziv eus tud eus Breizh ivez a-wechoù, pe en ur ster ledan pe en ur ster strizh:
tud Vreizh, a zo o chom e Breizh, a vez lavaret Bretoned anezho peurvuiañ, pe Breizhiz,
ar vrezhonegerien, pe an dud a oa brezhoneg yezh o zud, pe tud Breizh-Izel dre vras. Komzet e veze, poent zo bet eus ar bobl vrezhon. Ral eo implij ar ger en XXIañ kantved.

 Pennadoù kar 
 Breizh hag Arvorig,
 Britannia hag Enez Vreizh
 Rouantelezh vrezhon ha Hanternoz kozh
 Kaledonia ha Pikted
 Gweltaz, Nennius, Jafrez Menoe
 Pobloù brezhon Kembre

 Levrlennadur 
 `The Britons`, Christopher Snyder. Blackwell 2003

 Notennoù 

Rummad:Istor Breizh
Rummad:Brezhoned